Δημόσια Τηλεόραση

Ίδρυση

Το πρωί της 10ης Ιουλίου εξέπεμψε από τις τηλεοπτικές συχνότητες της ΕΡΤ η Ελληνική Δημόσια Τηλεόραση. Ο πρώην Υφυπουργός Ραδιοτηλεόρασης Παντελής Καψής την ίδια μέρα, μιλώντας στην εκπομπή Πρωινό Mega του ομώνυμου σταθμού, επεσήμανε ότι ήταν θέμα ωρών να γίνει αναμετάδοση του κανονικού προγράμματος, και πως η ΕΔΤ εκπέμπει από ιδιωτικό στούντιο (τέως στούντιο του Mega Channel, νυν γραφεία του OPEN στην Παιανία). Πράγματι, στις 9 το βράδυ η ΕΔΤ έκανε πρεμιέρα με την ελληνική ταινία Η Κυρία Δήμαρχος. Το λογότυπο αργότερα αντικαταστάθηκε και από ΕΔΤ έγινε ΔΤ.

Τηλεόραση

Στις 21 Αυγούστου 2013, η ΔΤ ξεκίνησε να μεταδίδει την πρώτη ζωντανή εκπομπή «Πρωινή Ενημέρωση» από τα στούντιο του στην Κατεχάκη, ενώ την 1η Δεκεμβρίου σταμάτησε να χρησιμοποιεί την πλατφόρμα της Digea, μεταδίδοντας το πρόγραμμά της, επίγεια ψηφιακά, μέσω των πομπών της πρώην ΕΡΤ σε τρεις διαφορετικές συχνότητες. Παράλληλα μεταδιδόταν και Παγκύπρια, από τις συχνότητες του ΡΙΚ στην θέση του δορυφορικού ERT World, το οποίο επίσης είχε κλείσει εκείνη την περίοδο μαζί με την υπόλοιπη ΕΡΤ.

Αντιδράσεις

Σε ανακοίνωσή τους, οι απολυμένοι εργαζόμενοι της ΕΡΤ κατήγγειλαν την δημιουργία του νέου δημοσίου φορέα και τον χαρακτήριζαν ως ένα «ψεύτικο αντίγραφο» της ΕΡΤ. Μαζί με τα κόμματα της αντιπολίτευσης, όπως το ΚΚΕ και ο ΣΥΡΙΖΑ, έκαναν λόγο για «πειρατικό μόρφωμα» και απέδιδαν ευθύνες και στις ψηφιακές πλατφόρμες OTE TV και Digea. Επίσης η ΔΤ ήταν νομικά ανύπαρκτη και δεν είχε καν ΑΦΜ. Τηλεοπτικοί θεατές αντέδρασαν (κυρίως στο Twitter) για το όνομα, το λογότυπο και την γενικότερη προχειρότητα του σταθμού τις πρώτες ημέρες λειτουργίας του.
Η δημοσιογράφος Έλενα Ακρίτα αντέδρασε στην επαναπροβολή επεισοδίων της ενημερωτικής εκπομπής της ΝΕΤ «Φώτα πορείας», λέγοντας ότι η Βουλή - Τηλεόραση είχε ζητήσει προηγουμένως άδεια για την επαναπροβολή τους από την ίδια, και να "μην προβάλλετε την εκπομπή χωρίς την άδεια μου".

Έναρξη της NΕΡIΤ

Η Δημόσια Τηλεόραση ήταν ο ενδιάμεσος και προσωρινός φορέας της Ελλάδας, μετά από το κλείσιμο της ΕΡΤ, μέχρι να λειτουργήσει ο οριστικός φορέας της χώρας, η ΝΕΡΙΤ (Νέα Ελληνική Ραδιοφωνία, Ίντερνετ και Τηλεόραση). Στις 4 Μαΐου 2014 και ώρα 18:00 το απόγευμα, το λογότυπο της "Δημόσιας Τηλεόρασης" αντικαταστάθηκε στις οθόνες των τηλεθεατών από αυτό της ΝΕΡΙΤ, του νέου επίσημου ραδιοτηλεοπτικού φορέα της χώρας. Στα μέσα Μαΐου έγινε η έναρξη λειτουργίας και του δεύτερου επίγειου τηλεοπτικού σταθμού της ΝΕΡΙΤ.

Πρόγραμμα

Το κανάλι είχε προβάλει ταινίες από το Ελληνικό Κέντρο Κινηματογράφου, ταινίες της εταιρείας Παπανδρέου για τις οποίες υπήρχε δικαίωμα δεύτερης μετάδοσης καθώς και αρχειακό υλικό με βιογραφίες και ντοκιμαντέρ που βρίσκονται στο αρχείο του καναλιού της Βουλής και της ΕΡΤ. Στις 8:00 π.μ. της 21ης Αυγούστου βγήκε στον αέρα η πρώτη ζωντανή ενημερωτική εκπομπή της ΔΤ. Η εκπομπή, ονόματι Πρωινή Ενημέρωση ήταν δίωρης διάρκειας και την παρουσίαζαν οι δημοσιογράφοι Γιάννης Τρουπής, Οντίν Λιναρδάτου και Χρύσα Παπασταύρου. Λίγες εβδομάδες αργότερα βγήκε στον αέρα και δεύτερη ενημερωτική εκπομπή ονόματι "Επικαιρότητα" με την Οντίν Λιναρδάτου που αποχώρησε από την Πρωινή Ενημέρωση και με την Σταυρούλα Χριστοφιλέα. Επίσης μετέδωσε αγώνες του UEFA Champions League, της Euroleague και της Formula 1, ενώ κάθε απόγευμα στις 18:00 μετέδιδε το Δελτίο Ειδήσεων με τον Προκόπη Δούκα και στις 22:00 το Κεντρικό Δελτίο Ειδήσεων.

Δημόσια Τηλεόραση HD

Το ΔΤ HD (Δημόσια Τηλεόραση HD) ήταν το υψηλής ευκρίνειας κανάλι της Δημόσιας Τηλεόρασης στη θέση του οποίου αναμεταδιδόταν το κανάλι της Βουλής από τον Ιούνιο του 2013 και αποτελούσε τη συνέχεια του ΕΡΤ HD (νυν ΕΡΤ Sports HD). Το κανάλι είχε προστεθεί στην δορυφορική πλατφόρμα της NOVA (θέση 101) και στον OTE TV (θέση 103). Μετέδιδε το πρόγραμμα της ΔΤ 24 ώρες το 24ωρο. Το λογότυπο της ΔΤ αντικαταστάθηκε από αυτό της ΝΕΡΙΤ (Ν HD).

ΔΤ2

Την Παρασκευή 18 Απριλίου 2014, η ΔΤ2 εκπέμπει ένα διαφορετικό τηλεοπτικό πρόγραμμα για να καλύψει μόνο το play-off μπάσκετ της Ευρωλίγκας μεταξύ Παναθηναϊκού Superfoods και της ΤΣΣΚΑ Μόσχας. Το προσωρινό λογότυπο του ΔΤ2 ήταν το ίδιο με το ΔΤ με το μικρό αριθμό "2" στη δεξιά πλευρά.